Паводле дадзеных Міжнароднай арганізацыі працы, у Беларусі больш за 46 працэнтаў жанчын-кіраўнікоў. Што ж, факт уражвае. А калі, да прыкладу, узяць Гомельскі рэгіён, то там і зусім жанчыны займаюць 56 працэнтаў кіруючых пасад на прадпрыемствах і ў арганізацыях. Гэта кіраўнікі, спецыялісты сфер прамысловасці, гандлю, адукацыі, аховы здароўя, культуры, бытавога абслугоўвання, прадстаўніцы бізнесу, аграпрамысловага сектара. Дарэчы, на ўрачыстым прыёме, які штогод у сакавіку напярэдадні Міжнароднага жаночага дня праводзіцца ў аблвыканкаме, дзе таксама прысутнічалі і шматдзетныя маці, і ветэраны Вялікай Айчыннай вайны, губернатар Уладзімір Дворнік, падзякаваўшы жанчынам за іх уклад у сацыяльна-эканамічнае развіццё вобласці, сказаў: “Вы накіроўваеце свае прыродныя здольнасці ў патрэбнае рэчышча і дабіваецеся выдатных вынікаў. Сёння ў нас нямала жанчын-кіраўнікоў у органах выканаўчай улады, бізнесе, сілавых ведамствах. На чале структурных падраздзяленняў гарадскіх і раённых выканаўчых камітэтаў — 70 працэнтаў жанчын, сярод кіраўнікоў прадпрыемстваў і арганізацый — 56 працэнтаў прадстаўніц прыгожага полу”.